text: Danfoss har fuld fart på væksten
  08 maj 2018 kl. 08.21
  Omsætningen i Danfoss voksede med ni procent i første kvartal, mens bundlinjen voksede 22 procent.
  Den danske industrigigant Danfoss havde vækst i både omsætning og indtjening i første kvartal 2018. Det oplyser selskabet.
  Danfoss udvikler og producerer en lang række produkter inden for blandt andet fjernvarme og fjernkøling. Og det er der høj efterspørgsel efter, lyder det fra topchef Kim Fausing.
  - Globale megatrends som urbanisering, digitalisering og elektrificering rykker hurtigt i øjeblikket, siger Kim Fausing i en pressemeddelelse.
  - Derudover er energieffektivitet kommet højt op på den internationale dagsorden som et afgørende og meget omkostningseffektivt element i bekæmpelsen af klimaforandring og luftforurening, tilføjer han.
  Omsætningen i Danfoss voksede med ni procent i første kvartal, når man sammenligner med perioden sidste år, til knap 1,5 milliarder euro.
  Resultatet steg 22 procent til 113 millioner euro.
  Danfoss' salg stiger over hele verden, men mest markant på det kinesiske marked, oplyser virksomheden.
  